b'\n_START_ARTICLE_\nMla\xc4\x91a Edda\n_START_PARAGRAPH_\nMla\xc4\x91a edda (Prozna ili Snorra Edda). Edda Snorrija Sturlusona (1179.\xe2\x80\x93 1241.) nastala je oko 1220. na Islandu, a mo\xc5\xbee se re\xc4\x87i da je svojevrsni priru\xc4\x8dnik za pjesnike. Sastoji se od prologa i tri dijela._NEWLINE_U prologu op\xc4\x87enito govori o mitolo\xc5\xa1kom materijalu \xc5\xa1to \xc4\x87e ga obraditi poslije. Na ovom mjestu Sturluson daje svoje euhemeristi\xc4\x8dko obja\xc5\xa1njenje nordijske mitologije, tj. nastanak bogova iz \xc5\xa1tovanja znamenitih ljudi. Prema Sturlusonu, Asi (\xcb\x9dljudi iz Azije\xcb\x9d) su gr\xc4\x8dki junaci iz Troje koji nakon njene propasti kre\xc4\x87u na sjever Europe. Zna\xc4\x8dajan je i odlomak o slici svijeta, to\xc4\x8dnije o zemljopisnoj slici Zemlje, koji je vrlo sli\xc4\x8dan opisu istoga na po\xc4\x8detku Sage o Inglinzima._NEWLINE_Slijedi Gylfaginning (Obmanjivanje Gylfija) u kojem daje pregled germanske mitologije._NEWLINE_Drugi dio, Sk\xc3\xa1ldskaparm\xc3\xa1l (Rije\xc4\x8d o pjesni\xc5\xa1tvu) u kojem obja\xc5\xa1njava i ilustrira slo\xc5\xbeene metafore skaldske poezije, tzv. kenninge i heitije koje se temelje na mitolo\xc5\xa1kim likovima i doga\xc4\x91ajima._NEWLINE_Posljednji dio je H\xc3\xa1ttatal (Popis stihova), Sturlusonova pjesma koja donosi stotinjak vrsta skaldskih stihova, a ujedno je i panegirik jarlu Skuliju i kralju Hakonu.'